SKRIFTLIG FORESPØRGSEL E-0801/01

af Klaus-Heiner Lehne (PPE-DE) til Kommissionen

(19. marts 2001)

Om: BSE-kontrol og import af argentinsk oksekød

På baggrund af BSE-krisen importeres der stigende mængder af argentinsk oksekød til Europa.

Dette afstedkommer følgende spørgsmål:

1. Bliver dette oksekød, der importeres fra Argentina, forinden testet for BSE?

2. Insisterer Kommissionen over for de argentinske myndigheder på en BSE-test?

3. Hvilke dyr testes overhovedet for BSE i Argentina?

4. Er det i givet fald rigtigt, at oksekød, der importeres fra Argentina, normalt ikke har været underkastet nogen forudgående BSE-test?

5. Er det rigtigt, at også europæiske benmelsprodukter i de forløbne år er blevet eksporteret til Sydamerika, herunder også til Argentina?

6. Til hvilke sydamerikanske stater er der i givet fald blevet eksporteret benmelsprodukter?

Svar afgivet på Kommissionens vegne af David Byrne

(21. juni 2001)

Der findes ikke i øjeblikket en test til undersøgelse af selve kødet for BSE (bovin spongiform encephalopati). Testen foretages på dyret. De hurtige testmetoder, der anvendes i EU, kan bruges til at finde BSE-smittede dyr i den kliniske fase af sygdommen eller tæt på den kliniske fase, når den foretages på hjernen eller rygmarven, efter at dyret er dødt eller slagtet. Disse testmetoder spiller en vigtig rolle i bestræbelserne på at undgå, at dyr i de sidste stadier af BSE-inkubationstiden kommer ind i fødekæden. Men de kan ikke bruges til at finde smittede dyr i de tidlige stadier.

Med hensyn til menneskers sundhed har det naturligvis stadig førsteprioritet at fjerne specificeret BSE-risikomateriale, og Kommissionen kan kun understrege endnu engang, hvor vigtig en effektiv fjernelse af specificeret risikomateriale er.

Imidlertid blev konklusionen på den undersøgelse, som Den Videnskabelige Styringskomité for Argentina har gennemført, at det er højst usandsynligt, at der findes BSE-smittet argentinskfødt kvæg i Argentina. Derfor er Argentina blevet fritaget for kravene i Kommissionens beslutning 97/534/EF af 30. juli 1997 om forbud mod anvendelse af risikomateriale med hensyn til overførbare spongiforme encephalopatier(1).

Indtil videre er intet tredjeland, som eksporterer til EU, blevet pålagt som en eksportbetingelse at foretage systematiske BSE-tester. Behovet for i fremtiden at stille krav om BSE-test vil blive analyseret i forbindelse med yderligere harmonisering af importbetingelserne, efter at Kommissionen har fremlagt forslag til Europa-Parlamentets og Rådets forordning om regler for forebyggelse og bekæmpelse af visse overførbare spongiforme encephalopatier(2). Der skal tages hensyn til BSE-risikoen i det eksporterende land, den bedste måde at forvalte risikoen på og den internationale standard. BSE-test anbefales ikke af den internationale standard som en handelsbetingelse i øjeblikket.

For så vidt angår den test, der allerede er udført på dyr i Argentina, blev der i 1992 indført et BSE-overvågningssystem til bestemmelse af BSE-prævalens i besætningerne. Der er foretaget test af kvæg over 2 år, men også af får, geder, hjorte og lamaer. I perioden 1992-1999 blev 4 453 prøver undersøgt, hvoraf de 680 stammede fra dyr, som udviste mistænkelige kliniske tegn. Alle prøver var negative med hensyn til BSE.

Siden 1980 er der ikke registreret eksport til Argentina af forarbejdet animalsk protein fra EU i databasen hos Det Europæiske Statistikkontor (Eurostat) eller i Nimexe-databasen (Udenrigshandelsstatistikken).

Der har de sidste 20 år kun været en meget begrænset eksport af mel, pulver og pellets af kød eller slagteaffald, uegnet til menneskeføde; fedtegrever til de sydamerikanske lande, som allerede er blevet vurderet i Den Videnskabelige Styringskomités undersøgelse af den geografiske BSE-risiko (Argentina, Brasilien, Chile, Colombia, Paraguay og Uruguay). I henseende til geografisk BSE-risiko har eksporten været forsvindende.

(1) EFT L 216 af 8.8.1997.

(2) EFT C 258 af 10.9.1999.